CELEX: 52020PC0201
Language: et
Date: 2020-05-08
Title: Ettepanek: NÕUKOGU MÄÄRUS, millega muudetakse määrust (EL) 2017/2454 seoses kohaldamise kuupäevadega COVID-19 kriisi puhkemise tõttu

EUROOPA KOMISJON
            Brüssel,8.5.2020
            COM(2020) 201 final
            2020/0084(CNS)
            Ettepanek:
            NÕUKOGU MÄÄRUS,
            millega muudetakse määrust (EL) 2017/2454 seoses kohaldamise kuupäevadega COVID-19 kriisi puhkemise tõttu 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu võttis 5. detsembril 2017 vastu nõukogu määruse (EL) 2017/2454,
                  1
                mis on osa õigusaktide paketist, milles käsitletakse ettevõtja ja tarbija vahelise piiriülese e-kaubanduse käibemaksueeskirjade ajakohastamist (edaspidi „e-kaubanduse käibemaksu pakett“). Sellega muudetakse määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas,
                  2
                mis on aluseks IT-taristule ja liikmesriikide vajalikule koostööle, et tagada väikese ühe akna süsteemi („Mini One Stop Shop“ ehk „MOSS“) kasutamise edukas laiendamine. 
            
            
               Määruses (EL) 2017/2454 sätestatud muudatuste kohaldamise alguskuupäevaks määrati 1. jaanuar 2021.
            
            
               Komisjon esitas 14. veebruaril 2020 ülevaate liikmesriikide valmisolekust, kusjuures enamik liikmesriike kinnitas, et neil on võimalik kohaldada eeskirju õigeaegselt. Kaks liikmesriiki väljendasid muret ja taotlesid kohaldamise edasilükkamist ühe või enama aasta võrra. Komisjon pakkus raskustesse sattunud liikmesriikidele abi, et aidata neil takistused ületada, ning oli jätkuvalt kindel, et liikmesriigid on valmis 1. jaanuariks 2021. 
            
            
               COVID-19 kriisi ettenägematu puhkemise ja selle suure mõju tõttu pidid liikmesriigid muutma prioriteete ja suunama vahendid e-kaubanduse käibemaksu paketi rakendamiselt ümber pandeemia vastu võitlemisele. Seetõttu ei saa teised liikmesriigid enam tagada, et ettevalmistustööd uute eeskirjade, sealhulgas halduskoostöö eeskirjade kohaldamiseks viiakse lõpule 1. jaanuariks 2021. Uute e-kaubanduse käibemaksueeskirjade, sealhulgas määruses (EL) 2017/2454 sätestatud eeskirjade rakendamiseks vajaliku riikliku tasandi IT-süsteemi rakendamine võib oluliselt viibida ja seada seega ohtu mitme liikmesriigi valmisoleku kohaldada uusi eeskirju alates 1. jaanuarist 2021. Sarnaseid probleeme tõstatasid ka olulised ettevõtjad, eelkõige posti- ja kulleriteenuse osutajad, kes palusid tungivalt, et komisjon lükkaks COVID-19 kriisi tõttu e-kaubanduse käibemaksu paketi kohaldamise kuue kuu võrra edasi. 
            
            
               Komisjon korraldas 24. aprillil 2020 kohtumise liikmesriikidega, et hinnata nende valmisolekut kohaldada uusi eeskirju alates 1. jaanuarist 2021. Enamik liikmesriike kinnitas endiselt, et nad on valmis eeskirju õigeaegselt kohaldama, kuid rõhutati, et sätted, mis käsitlevad e-kaubanduse käibemaksu paketi toimimist, rajanevad põhimõttel, et kõigil liikmesriikidel on võimalik neid nõuetekohaselt kohaldada, ning seetõttu ollakse valmis toetama edasilükkamist, mis ei ületa kuut kuud. 
            
            
               
                  Käesoleva ettepaneku eesmärk on lükata määruses (EL) 2017/2454 sätestatud e-kaubanduse käibemaksu paketi muudatuste kohaldamise alguskuupäev, mis oli algselt 1. jaanuar 2021, kuue kuu võrra edasi. Uus kohaldamiskuupäev on seega 1. juuli 2021. Kuue kuu võrra edasilükkamise ettepanek tehakse selleks, et viivitus oleks võimalikult lühike, minimeerimaks täiendavat eelarvekahju liikmesriikidele.
               
            
            
               •Kooskõla poliitikavaldkonnas praegu kehtivate õigusnormidega
            
            
               Ettepaneku üldeesmärk on siseturu tõrgeteta toimimine, ELi ettevõtjate konkurentsivõime ja digitaalmajanduse tõhus maksustamine. E-kaubanduse käibemaksu pakett on kooskõlas sihtriigis käibemaksuga maksustamise põhimõtte tulevase kohaldamisega, nagu on sätestatud hiljutises käibemaksu tegevuskavas, mida on nõukogu toetanud
                  3
               . 
            
            
               Lisaks käibemaksu tegevuskavale on e-kaubanduse käibemaksu pakett määratletud olulise algatusena nii Euroopa digitaalse ühtse turu strateegias
                  4
                kui ka ühtse turu strateegias
                  5
                ja e-valitsuse tegevuskavas
                  6
               . 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepaneku õiguslik alus on Euroopa Liidu toimimise lepingu (edaspidi „ELi toimimise leping“) artikkel 113. Selles artiklis on sätestatud, et nõukogu võtab pärast Euroopa Parlamendi ning Euroopa Majandus- ja Sotsiaalkomiteega konsulteerimist seadusandliku erimenetluse kohaselt ühehäälselt vastu sätted liikmesriikide kaudseid makse käsitlevate õigusnormide ühtlustamiseks.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               Käesoleva ettepanekuga muudetakse nõukogu poolt 2017. aasta detsembris vastu võetud e-kaubanduse käibemaksu paketi (milles käsitletakse halduskoostööd ja maksupettuste vastast võitlust käibemaksu valdkonnas) kohaldamise alguskuupäeva. See käib käsikäes ettepanekuga lükata edasi e-kaubanduse käibemaksu paketi kohaldamise alguskuupäev 1. jaanuar 2021, hõlmates seega kõiki asjaomaseid õigusakte. Käesolev ettepanek on ajendatud COVID-19 kriisi puhkemisest ja sellele reageerimisest, mis tekitab liikmesriikidele probleeme seoses praeguse hädaolukorra lahendamisega riiklikul tasandil ning põhjustab mõnele neist raskusi oma siseriiklikes IT-süsteemides tehtavate muudatuste õigeaegsel rakendamisel. E-kaubanduse käibemaksu paketi toimimist käsitlevad sätted rajanevad põhimõttel, et kõigil liikmesriikidel on võimalik neid nõuetekohaselt kohaldada.
            
            
               Kuna käibemaks on ELi tasandil ühtlustatud maks, ei saa liikmesriigid ise kehtestada erinevaid eeskirju. Seepärast on e-kaubanduse käibemaksueeskirjade, sealhulgas kohaldamise alguskuupäeva muutmiseks vaja komisjoni ettepanekut ning seda ei ole võimalik saavutada ühepoolsete meetmetega riiklikul tasandil.
            
            
               
                  Seega on ettepanek kooskõlas subsidiaarsuse põhimõttega.
               
            
         
         
            
               •Proportsionaalsus
            
            
               Ettepanek on kooskõlas proportsionaalsuse põhimõttega, st ei lähe kaugemale sellest, mis on vajalik ELi toimimise lepingu eesmärkide, eeskätt ühtse turu sujuva toimimise saavutamiseks. Mis puutub subsidiaarsuse põhimõtte järgimise kontrolli kriteeriumidesse, siis ei suuda liikmesriigid lahendada probleeme ilma ettepanekuta halduskoostööd käsitleva nõukogu määruse muutmiseks. 
            
            
               •Vahendi valik
            
            
               
                  Käesoleva ettepanekuga muudetakse nõukogu määrust (EL) 2017/2454. Ainus muudatus on kohaldamise alguskuupäeva edasilükkamine. 
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Käesolev ettepanek kajastab suurt muret, mida on väljendanud ja komisjonile adresseerinud mõned liikmesriigid ning posti- ja kulleriteenuse osutajad, et nad ei suuda COVID-19 kriisi puhkemise tõttu viia riiklikul tasandil lõpule e-kaubanduse käibemaksu paketi ettevalmistusi ja kohaldada eeskirju alates 1. jaanuarist 2021.
            
            
               Komisjon korraldas 24. aprillil 2020 kohtumise liikmesriikidega, et hinnata nende valmisolekut kohaldada uusi eeskirju alates 1. jaanuarist 2021. Enamik liikmesriike kinnitas endiselt, et nad on valmis eeskirju õigeaegselt kohaldama, kuid rõhutati, et sätted, mis käsitlevad e-kaubanduse käibemaksu paketi toimimist, rajanevad põhimõttel, et kõigil liikmesriikidel on võimalik neid nõuetekohaselt kohaldada, ning seetõttu ollakse valmis toetama edasilükkamist, mis ei ületa kuut kuud. 
            
            
               •Mõju hindamine
            
            
               
                  Mõju hindamine viidi läbi ettepaneku kohta, mille tulemusena võeti vastu e-kaubanduse käibemaksu direktiiv,
                     7
                   mis on halduskoostöö määruses sätestatud eeskirjade muutmise aluseks. Käesoleva ettepanekuga muudetakse üksnes nende muudatuste kohaldamise alguskuupäeva.
               
            
            
               •Õigusnormide toimivus ja lihtsustamine
            
            
               
                  Käesoleva ettepaneku peamine eesmärk on lükata e-kaubanduse käibemaksu paketi kohaldamise alguskuupäev kuue kuu võrra edasi. Ettepanek ei muuda eeskirjade sisu, vaid üksnes lükkab edasi nende kohaldamise alguskuupäeva.
               
            
            
               4.MÕJU EELARVELE
            
            
               Käesolev ettepanek on osa e-kaubanduse käibemaksu paketi kohaldamise edasilükkamise projektist. 
            
            
               Juba vastu võetud e-kaubanduse käibemaksupaketi kui terviku mõju eelarvele on üksikasjalikult kirjeldatud nõukogu direktiivi 2017/2455 ettepaneku seletuskirjas, dokumendis COM(2016)757 final
                  8
               . 
            
            
               
                  Kui e-kaubanduse käibemaksu paketti ei rakendata edukalt, on liikmesriikide eelarvekahju hinnanguliselt ligikaudu 5–7 miljardit eurot aastas. Kuuekuuline viivitus põhjustaks seega ligikaudu 2,5–3,5 miljardi euro suuruse kahju. Kui aga liikmesriigid ja ettevõtjad ei ole valmis kohaldama uusi e-kaubanduse käibemaksueeskirju, võib oht, et süsteem ei toimi nõuetekohaselt, põhjustada peaaegu sama suurt kahju.
               
            
            
               5.MUU TEAVE
            
            
               •Ettepaneku sätete üksikasjalik selgitus
            
            
               Käesolevas ettepanekus käsitletakse üksnes määruses (EL) 2017/2454 sätestatud ja juba vastu võetud e-kaubanduse käibemaksu paketi halduskoostööd käsitlevate sätete kohaldamise alguskuupäeva. Kõnealuste uute eeskirjade kohaldamise alguskuupäev lükatakse kuue kuu võrra edasi. See tähendab, et sätteid kohaldatakse 1. jaanuari 2021 asemel alates 1. juulist 2021 ning väikese ühe akna süsteemi kehtivaid eeskirju (XI peatükk, 2. jagu, artiklid 43–47) kohaldatakse kuni 30. juunini 2021. 
            
            
               Käesoleva ettepaneku põhjus on COVID-19 kriisi puhkemine, mis sunnib liikmesriike viivitamata reageerima ja võtma riiklikul tasandil kiiresti meetmeid, et leevendada kriisi tagajärgi ettevõtjatele ja elanikkonnale üldiselt. Nende enneolematute ja erandlike asjaolude tõttu ei saa mitu liikmesriiki viia lõpule ettevalmistusi e-kaubanduse käibemaksu paketi uute eeskirjade kohaldamiseks riiklikul tasandil alates 1. jaanuarist 2021.
            
         
         
            
               2020/0084 (CNS)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse määrust (EL) 2017/2454 seoses kohaldamise kuupäevadega COVID-19 kriisi puhkemise tõttu 
                  
                  
               
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 113,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Parlamendi arvamust
                  9
               , 
            
            
               võttes arvesse Euroopa Majandus- ja Sotsiaalkomitee arvamust
                  10
               , 
            
            
               toimides seadusandliku erimenetluse kohaselt
            
            
               ning arvestades järgmist:
            
            
               (1)Nõukogu määruses (EL) nr 904/2010
                  11
                on sätestatud eeskirjad, mis käsitlevad liikmesriikide poolt teabe vahetamist ja säilitamist eesmärgiga kehtestada nõukogu direktiivi 2006/112/EÜ
                  12
                XII jaotise 6. peatükis ette nähtud erikorrad.
            
            
               (2)Nõukogu määrusega (EL) 2017/2454
                  13
                muudetakse neid sätteid kooskõlas kõnealuste erikordade kohaldamisala laiendamisega ja uue korra kehtestamisega. Kõnealuseid muudatusi oli kavas kohaldada alates 1. jaanuarist 2021.
            
            
               (3)Maailma Terviseorganisatsioon (WHO) kuulutas 30. jaanuaril 2020 COVID-19 puhangu rahvusvahelise ulatusega rahvatervisealaseks hädaolukorraks. 11. märtsil 2020 kuulutas WHO COVID-19 puhangu pandeemiaks. COVID-19 on põhjustanud haigestumist kõikides liikmesriikides. Kuna haigusjuhtumite arv kasvas ärevusttekitavalt kiiresti ja COVID-19 puhanguga tegelemiseks ei olnud kohe olemas tõhusaid vahendeid, kuulutasid paljud liikmesriigid välja riikliku eriolukorra. 
            
            
               (4)COVID-19 kriisi puhkemine kujutab endast enneolematut ja ettearvamatut hädaolukorda, mis avaldab suurt mõju kõigile liikmesriikidele ja sunnib neid võtma riiklikul tasandil koheseid meetmeid, et esmase eesmärgina lahendada veel kestev kriis, paigutades ressursse ümber muudesse valdkondadesse. Kriisi tõttu on mitmel liikmesriigil raskusi määruses (EL) 2017/2454 sätestatud eeskirjade kohaldamiseks vajalike IT-süsteemide väljatöötamise lõpuleviimisega ja nende rakendamisega alates 1. jaanuarist 2021. Seetõttu on mõned liikmesriigid taotlenud määruse (EL) 2017/2454 kohaldamise alguskuupäevade edasilükkamist. 
            
            
               (5)Võttes arvesse raskusi, millega liikmesriigid COVID-19 kriisi lahendamisel silmitsi seisavad, ja asjaolu, et uued sätted rajanevad põhimõttel, et määruse (EL) 2017/2454 sätete kohaldamise tagamiseks peavad kõik liikmesriigid ajakohastama oma IT-süsteeme, tagades niiviisi teabe kogumise ja edastamise ning maksete tegemise muudetud kordade alusel, on vaja kõnealuse määruse kohaldamise alguskuupäevad kuue kuu võrra edasi lükata. Kuue kuu võrra edasilükkamine on asjakohane, kuna viivitus peaks olema võimalikult lühike, minimeerimaks täiendavat eelarvekahju liikmesriikidele.
            
            
               (6)Määrust (EL) 2017/2454 tuleks seepärast vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Määrust (EL) 2017/2454 muudetakse järgmiselt.
            
            
               (1)Artikli 1 punkti 7 muudetakse järgmiselt:
            
            
               (a)punktis a asendatakse 2. jao pealkiri järgmisega:
            
            
               „Sätted, mida kohaldatakse alates 1. jaanuarist 2015 kuni 30. juunini 2021“;
            
            
               (b)punkti b muudetakse järgmiselt:
            
            
               (i)3. jao pealkiri asendatakse järgmisega:
            
            
               „Alates 1. juulist 2021 kohaldatavad sätted“;
            
            
               (ii)artikkel 47a asendatakse järgmisega:
            
            
               „Artikkel 47a
            
            
               Käesoleva jao sätteid kohaldatakse alates 1. juulist 2021.“;
            
            
               (2)artikli 2 teine lõik asendatakse järgmisega:
            
            
               „Seda kohaldatakse alates 1. juulist 2021.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 5. detsembri 2017. aasta määrus (EL) 2017/2454, millega muudetakse määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 348, 29.12.2017, lk 1–6).
               
               
                  
                     (2)
                  
                        ELT L 268, 12.10.2010, lk 1.
               
               
                  
                     (3)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan
                   
               
               
                  
                     (4)
                  
                        COM(2015) 192 final.
               
               
                  
                     (5)
                  
                        COM(2015) 550 final.
               
               
                  
                     (6)
                  
                        COM(2016) 179 final.
               
               
                  
                     (7)
                  
                        KOMISJONI TALITUSTE TÖÖDOKUMENT, MÕJUHINNANG, lisatud järgmisele dokumendile: ettepanek nõukogu direktiiviks, nõukogu rakendusmääruseks ja nõukogu määruseks seoses käibemaksu ajakohastamisega piiriülese ettevõtjalt tarbijale suunatud e-kaubanduse puhul, https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (8)
                  
                        Ettepanek: NÕUKOGU DIREKTIIV, millega muudetakse direktiivi 2006/112/EÜ ja direktiivi 2009/132/EÜ seoses teatavate käibemaksukohustustega teenuste osutamise ja kaupade kaugmüügi puhulCOM/2016/0757 final - 2016/0370 (CNS), https://eur-lex.europa.eu/legal-content/ET/TXT/?qid=1586260266830&uri=CELEX:52016PC0757
               
               
                  
                     (9)
                  
                        ELT C , , lk .
               
               
                  
                     (10)
                  
                        ELT C , , lk .
               
               
                  
                     (11)
                  
                        Nõukogu 7. oktoobri 2010. aasta määrus (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 268, 12.10.2010, lk 1).
               
               
                  
                     (12)
                  
                        Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
               
               
                  
                     (13)
                  
                        Nõukogu 5. detsembri 2017. aasta määrus (EL) 2017/2454, millega muudetakse määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 348, 29.12.2017, lk 1–6).